
Bucureşti, 21 septembrie 2026
PLx 88/2025
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.4/2025 pentru modificarea şi completarea unor acte normative, trimis Comisiei pentru muncă şi protecţie socială şi Comisiei pentru buget, finanțe și bănci pentru examinare pe fond, în procedură de urgenţă, cu adresa nr. PLx 88/2025 din 31 martie 2025.
	PREŞEDINTE,
Adrian Solomon
	PREŞEDINTE,

Bogdan-Iulian Huțucă

PLx 88/2025
RAPORT COMUN

asupra proiectului de Lege privind aprobarea Ordonanţei de urgenţă a Guvernului nr.4/2025 pentru modificarea şi completarea unor acte normative
În temeiul art.95 şi 118 alin.(3) din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia pentru buget, finanțe și bănci au fost sesizate, prin adresa nr.PLx 88/2025 din 31 martie 2025, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.4/2025 pentru modificarea şi completarea unor acte normative.
Proiectul de lege are ca obiect de reglementare aprobarea Ordonanței de urgență a Guvernului nr.4/2025, care prevede modificarea şi completarea unor acte normative în scopul adaptării cadrului normativ pentru a permite utilizarea fondurilor externe nerambursabile/ rambursabile din cadrul Mecanismului de redresare şi rezilienţă, în corelare cu obţinerea de rezultate şi implementarea reformelor şi a investiţiilor asumate de România.
 Principalele modificări se referă la completarea prevederilor art.13 din Ordonanţa de urgenţă a Guvernului nr.124/2024, prin introducerea dispoziţii care să autorizeze Ministerul Dezvoltării, Lucrărilor Publice şi Administraţiei, în calitate de ordonator principal de credite, cu rol de coordonator de reformă şi investiţii, să depăşească procentul finanţării publice naţionale cu sumele necesare pentru încheierea contractelor de achiziţie publică precum şi pentru ajustarea/majorarea preţurilor contractelor de achiziţie publică, precum şi cu sumele aferente unor activităţi necesare implementării proiectelor, sume care nu au fost prevăzute în fondurile alocate PNRR şi ale căror documentaţii au fost aprobate confom art.8 alin.(1) din Ordonanţa de urgenţă a Guvernului nr.173/2022. 

De asemenea, se prevede modificarea şi completarea Ordonanţei de urgenţă a Guvernului nr.156/2024, în sensul menţinerii măsurilor de compensare a muncii prestate de personalul militar, poliţiştii şi poliţiştii de penitenciare din instituţiile publice de apărare, ordine publică şi securitate naţională în zilele de repaus săptămânal, de sărbători legale şi în celelalte zile în care, în confomitate cu reglementările în vigoare, nu se lucrează, prin acordarea drepturilor prevăzute de legislaţia în vigoare în luna noiembrie 2024.
Proiectul de lege a fost adoptat de Senat, în calitate de primă Cameră sesizată, în condițiile art. 115 alin. (5) teza a III-a din Constituţia României, republicată.

La întocmirea prezentului raport comun, s-au avut în vedere avizele favorabile ale: 

· Consiliului Legislativ (nr.76/21.02.2025)

· Comisiei juridice, de disciplină şi imunităţi 
(nr.4c-13/196/08.04.2025)

· Comisiei pentru sănătate şi familie (nr.4c-10/266/08.04.2025)

· Comisiei pentru învățământ (nr.4c-11/98/08.04.2025)

· Comisiei pentru drepturile omului, culte şi problemele minorităţilor naţionale (nr.4c-6/136/09.04.2025)

· Comisiei pentru administraţie publică şi amenajarea teritoriului 
(nr.4c-7/156/22.04.2025)

· Comisiei pentru apărare, ordine publică şi siguranţă naţională 
(nr.4c-15/86/13.05.2025)

· Comisiei pentru industrii și servicii (nr.4c-3/104/03.06.2025)
· Comisiei pentru mediu și echilibru tehnologic 
(nr.4c-8/216/04.06.2025)

· Comisiei pentru politică economică, reformă și privatizare 
(nr.4c-1/133/03.11.2025).
În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut proiectul de lege în şedinţe separate. 

Membrii Comisiei pentru buget, finanțe și bănci au analizat textul proiectului de lege şi documentele conexe în şedinţa, cu prezență fizică și online, din data de 16 iunie 2026. 

La şedinţa comisiei, deputații și-au înregistrat prezența conform listei de prezență.

În urma dezbaterilor şi a opiniilor exprimate, membrii comisiei au hotărât, cu unanimitatea voturilor exprimate, adoptarea proiectului de lege în forma adoptată de Senat.
La dezbateri au participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare: domnul Attila György - Subsecretar de Stat în Ministerul Finanţelor și domnul Gabriel Ghilea - Subsecretar de Stat în Ministerul Dezvoltării, Lucrărilor Publice și Administrației.   

Membrii Comisiei pentru muncă şi protecţie socială au analizat textul proiectului de lege şi documentele conexe în şedinţa din data de 16 septembrie 2026.

La lucrări deputaţii au participat conform listei de prezenţă.

În urma dezbaterilor şi a opiniilor exprimate, membrii comisiei au hotărât, cu unanimitate de voturi, aprobarea proiectului de lege în forma adoptată de Senat.

În raport cu obiectul şi conţinutul său, proiectul de lege face parte din categoria legilor organice.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, cu modificările ulterioare.
În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să transmită plenului Camerei Deputaţilor prezentul raport comun, prin care propun adoptarea proiectului de lege în forma adoptată de Senat.
	PREŞEDINTE,

Adrian SOLOMON
	PREŞEDINTE,

Bogdan-Iulian HUȚUCĂ


	SECRETAR,

Marius-Constantin BUDĂI

	SECRETAR,
Iulius - Marian FIRCZAK

	Şef birou Lidia Vlădescu

Consilier parlamentar Cristina Turcu


	Şef serviciu Giorgiana Ene

Consilier Nuțica Neculae

